 NA CHARLES WASONGA BUNGE la Kitaifa limepiga breki utekelezaji wa mapendekezo ya ripoti ya Jopokazi la Rais kuhusu Mageuzi katika Sekta ya Elimu nchini, likisema baadhi ya mapendekezo yake yanakiuka Katiba. Aidha, wabunge wamelalamika kuwa baadhi ya mapendekezo ya jopokazi hilo lililoongozwa na Profesa Raphael Munavu, yameanza kutekelezwa kabla ya kuwasilishwa bungeni. Kwenye mjadala ulioshamiri Jumatano, wabunge hao wakiongozwa na Kiongozi wa Wengi Kimani Ichung’wah, walisema bunge ndilo asasi ya kipekee yenye mamlaka ya kubuni kanuni za kufanikisha utekelezaji wa ripoti hiyo. “Mapendekezo yaliyotolewa na jopokazi la Profesa Munavu yanakiuka sio tu sheria mbalimbali bali hata Katiba ya Kenya. Inashangaza kuwa Wizara ya Elimu inaendelea kutekeleza mapendekezo kabla ya kutoa nafasi kwa bunge hili kukagua mapendekezo yake,” akasema Bw Ichung’wah. Kauli yake iliungwa mkono na Mbunge wa Emuhaya Omboko Milemba ambaye alimtaka Spika wa Bunge la Kitaifa Moses Wetang’ula kutoa mwelekeo kuhusu suala hilo. “Tunataka mwelekeo wako ili watu wasibadilishe sheria au Katiba kupitia mlango wa nyuma,” mbunge huyo, ambaye ni mwanachama wa Kamati ya Bunge kuhusu Elimu, akamwambia Spika Wetang’ula. Wabunge wengine kama vile Samuel Chepkonga (Ainabkoi), Otiende Amolo (Rarieda) miongoni mwa wengine pia walipinga utekelezaji wa ripoti hiyo kuhusu mageuzi katika sekta ya elimu. “Asasi yenye mamlaka ya kutunga sheria nchini ni bunge pekee. Hamna mtu mwingine mwenye nguvu na mamlaka kama hayo. Kwa hivyo, wanachama wa jopokazi hilo la mageuzi ya elimu hawafai kujitwika wajibu wa kutunga sheria na kanuni kuhusu masuala mazito yanayohusu usimamizi wa elimu nchini,” akasema. Kwa upande wake Bw Amollo, ambaye ni wakili mkuu, alisuta Wizara ya Elimu inayoongozwa na Ezekiel Machogu kwa kuunda kamati ya kusimamia utekelezaji wa mapendekezo ya ripoti hiyo. “Wizara inafanya hivyo, ilhali haijafahamu ikiwa bunge litakubaliana na mapendekezo hayo au la. Huu ni uvunjaji wa sheria na kipengele cha 95 cha Katiba ya Kenya kinachoelezea wajibu na majukumu ya bunge hilo,” akasema Bw Amollo. Wiki jana Tume ya Kuajiri Walimu (TSC) pia ililalamika kuwa mapendekezo ya jopokazi hilo la Profesa Munavu yanaingiliana na majukumu yake kama vile ya kusimamia walimu. Kwa upande wake, Spika Wetang’ula alikubaliana na malalamishi ya wabunge na kumpa Bw Ichung’wah muda wa wiki mbili atoe ripoti kuhusu suala hilo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  